নিঝুম রাত্রি। অর্ধেক চাঁদ আকাশে পাহারা দিচ্ছে। চারিদিকে কেউ নেই। নেই কোন মানুষ। শুধু চারপাশে শুনা যাচ্ছে রাতের কত কীটপতঙ্গের শব্দ। ভীষণ উত্তেজনায় হেঁটে যাচ্ছে মাহমুদ। একা জনশূন্য রাস্তায় মাহমুদেরও ভয় লাগছে বেশ। তবুও হেঁটে যাচ্ছে সে অনেক ধর্মভীরু ও সাহসী ছেলে তারপরও কেন জানি আজ তার ভীষণ ভয় লাগছে। কোথায় যাচ্ছে তা সে জানে না। শুধু হেঁটেই যাচ্ছে, এতটুকু জীবনে অনেক কিছু দেখা হয়ে গেছে তার। এই তো দুই বছর হলো তার বাবার এ পৃথিবী ছেড়ে চলে যাওয়া। এরপর ভীষণ একা হয়ে পড়ে সে। মৃত্যুর আগে তার বাবা অনেক আগ্রহ করে তার বড় ভাই সাদকে ঢাকা বিশ্ববিদ্যালয়ে ভর্তি পরীক্ষায় অংশগ্রহণ করিয়েছিলেন। রেজাল্ট আর দেখা হলো না উনার। এর কিছুদিন পর রেজাল্ট দেখা গেল সাদ চান্স পেয়েছে। বাবার মৃত্যু, অনেক জটিলতা ইত্যাদির মধ্যেও সে যে চান্স পেয়ে গেছে তাই সবাই এর জন্য অনেক খুশি। কিন্তু এর সাথে সাথে পড়ার খরচ ও ভাইয়ের ঢাকা যাওয়ার চিন্তায় আবার আশাহত হয়ে পড়েন সবাই। তারপরও মহান আল্লাহর মেহেরবানিতে ভাইয়ের এক বন্ধু ফোনে খবর শুনে তাকে তার ঢাকার বাসায় থাকার প্রস্তাব দিল। এবং সাথে কোন ধরনের চিন্তা না করারও আশ্বাস দেন। ঢাকায় একটা পার্ট টাইম জবেরও ব্যবস্থা করে দেন। ভাইয়ার বন্ধু হলেন ঢাকায় স্থায়ী নিবাসী। একবার ওদের জেলায় বেড়াতে এসে সাদ ভাইয়ার সাথে দেখা। সেই থেকে গভীর বন্ধুত্ব। মাহমুদ অনেক মিশুক স্বভাবের হলেও ওর আবার বন্ধুত্ব বিষয়টা অতটা ভালো লাগত না। কিন্তু সে দিন সে বুঝতে পারলো জীবনে বন্ধু থাকা কতটা প্রয়োজন। ওদের আম্মু আবার সেলাইয়ের কাজ জানেন এবং সেলাই মেশিনও আছে। এর ওপর সে কয়দিন অর্ডার আসছিল বেশ। তাই ঢাকা যাওয়ার খরচও অনায়াসে হয়ে গেল। মা ও মাহমুদ মিলে চোখের জলে ভিজিয়ে বিদায় জানালেন সাদকে। এরপর মাহমুদ আরো একা হয়ে পড়লো।